7. ΒΑΣΙΛΙΚΟΝ ΔΙΑΤΑΓΜΑ υπ' αριθ. 257 της 8/29 Απρ. 1972 (ΦΕΚ Α' 58) Περί του επισήμου ενδύματος των επιτίμων, ομοτίμων και τακτικών Καθηγητών του Πανεπιστημίου Ιωαννίνων και των τελετών καθ' ας θα φέρηται τούτο. Έχοντες υπ' όψιν:1)Τας διατάξεις του άρθρ. 44 του Ν.Δ. 746/1970 «περί ιδρύσεως Πανεπιστημίου εν Ιωαννίνοις» εν συνδυασμώ πρός τας διατάξεις του άρθρ. 27 του Α.Ν. 2527/1940, 2)την γνώμην της Συγκλήτου (συνεδρία 18.7.1971) του Πανεπιστημίου Ιωαννίνων και 3)την υπ' αριθ. 107/1972 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, απεφασίσαμεν και διατάσσομεν : Άρθρ.1.-1.Το υπό του άρθρ. 27 του Α.Ν. 2527/40 καθιερούμενον επίσημον ένδυμα (τήβεννος) των επιτίμων, ομοτίμων και τακτικών Καθηγητών του Πανεπιστημίου Ιωαννίνων είναι ποδήρης χιτών εκ μέλανος υφάσματος μετά χειρίδων και ζώνης κλειόμενος δια πορπών εις το μέσον του προσθίου μέρους. Τα δύο εμπρόσθια μέρη του ενδύματος απολήγουν καθ' όλον το μήκος των εις λωρίδα υφάσματος του καθορισμένου χρώματος δι' εκάστην Σχολήν. Αι λωρίδες αύται έχουν εκατέρωθεν κέντημα Ηπειρωτικόν αργυρούν, η δέ ζώνη κλείει δι' αργυράς πόρπης, φερούσης το έμβλημα του Πανεπιστημίου (αετόν). Ο χιτών ούτος φέρει χειρίδας αι οποίαι κατά το μήκος των εις το κέντρον έχουν διάκοσμον του χρώματος εκάστης Σχολής μετά κεντήματος του αυτού Ηπειρωτικού τύπου. Τα καθιερωθέντα δι' εκάστην Σχολήν χρώματα είναι τα εξής: α)Φιλοσοφικήν, βυσσινόχρουν βαθύ. β)Φυσικομαθηματική, κυανούν ανοικτόν. "γ)Ιατρικήν, βυσσινόχρουν ανοικτόν". Η περίπτ. γ προστέθηκε από το Π.Δ. 1242/ 12/-16 Οκτ. 198 (ΦΕΚ Α' 307). 2.Μετά της τηβέννου φέρεται πήλος μέλανος χρώματος κατεσκευασμένος εξ υφάσματος ομοίου πρός το της τηβέννου, έχων σχήμα κυλινδρικόν και φέρων εις το κάτω μέρος αργυρόχρουν κέντημα. Άρθρ.2.-Το εν άρθρ. 1 του παρόντος καθοριζόμενον επίσημον ένδυμα θα φέρηται υπό των επιτίμων, ομοτίμων και τακτικών Καθηγητών κατά τας εξής Πανεπιστημιακάς και Εθνικάς εορτάς, εντός του Πανεπιστημιακού: α)Τη 30η Ιανουαρίου, εορτή των Τριών Ιεραρχών. β)Τη 21η Φεβρουαρίου. γ)Τη 25η Μαρτίου. δ)Τη 28η Οκτωβρίου. ε)Την τελευταίαν Κυριακήν του μηνός Νοεμβρίου, καθ' ην ο Πρύτανις ποιείται έκθεσιν των πεπραγμένων του παρελθόντος πανεπιστημιακού έτους. ς)Την ημέραν της επισήμου εισόδου των πρωτοετών φοιτητών και της ορκωμοσίας αυτών. ζ)Κατά την καθομολόγησιν των πτυχιούχων. η)Κατά την ανακήρυξιν των διδακτόρων. θ)Κατά την ανακήρυξιν των επιτίμων διδακτόρων. Εκτός δέ του Πανεπιστημίου υπό των εκπροσωπούντων το Πανεπιστήμιον εις τελετάς τελουμένας εν τω Εξωτερικώ. Η πανεπιστημιακή Σύγκλητος δύναται δι' αποφάσεως της να ορίση και άλλας τελετάς, καθ' ας οι Καθηγηταί θα φέρωσι το επίσημον ένδυμα εντός και εκτός του Πανεπιστημίου. 